Na osnovu člana 19. stav (4) i 32a. Zakona o državnoj službi u institucijama Bosne i Hercegovine (Službeni glasnik BiH”, br. 19/02, 35/03, 4/04, 17/04, 26/04, 37/04, 48/05, 2/06, 32/07, 43/09, 8/10, 40/12 i 93/17), Agencija za državnu službu Bosne i Hercegovine, na zahtjev Direkcije za ekonomsko planiranje Vijeća ministara Bosne i Hercegovine, raspisuje

**JAVNI OGLAS**

**za popunjavanje radnih mjesta državnih službenika**

**u Direkciji za ekonomsko planiranje Vijeća ministara Bosne i Hercegovine**

**1/01 Viši stručni saradnik u Odsjeku za analizu socijalne uključenosti**

**1/02 Stručni saradnik pri odsjeku za koordinaciju pripreme, monitoring implementacije i evaluaciju razvojnih dokumenata**

**1/03 Stručni savjetnik u Odsjeku za makroekonomske analize i projekcije**

SEKTOR ZA KOORDINACIJU PRIPREME, MONITORING IMPLEMENTACIJE I EVALUACIJU RAZVOJNIH DOKUMENATA I ANALIZU SOCIJALNE UKLJUČENOSTI

Odsjek za analizu socijalne uključenosti

**1/01 Viši stručni saradnik u Odsjeku za analizu socijalne uključenosti**

**Opis poslova i radnih zadataka:** Obavlja poslove uspostave i produbljivanja odnosa s civilnim društvom, nevladinim organizacijama i internacionalnim organizacijama i institucijama koje se bave poboljšanjem životnog standarda i smanjenjem siromaštva u BiH; sarađuje sa svim institucijama zaduženim za socijalna pitanja na svim nivoima vlasti u BiH; u saradnji sa kolegama iz Direkcije daje preporuke o reformi socijalnog sektora, te o unapređenju sistema socijalne zaštite u BiH; obavlja i druge, slične poslove koje mu odredi šef Odsjeka u saradnji s pomoćnikom direktora, a za svoj rad odgovara šefu Odsjeka ili pomoćniku direktora.

**Posebni uslovi:** VII, VSS- ekonomski, pravni ili prirodno-matematički fakultet; najmanje 2 (dvije) godine relevantnog radnog iskustva; aktivno poznavanje engleskog jezika (govorno i pisano); poznavanje rada na računaru; odlične komunikacijske sposobnosti.

**Status:** državni službenik – viši stručni saradnik.

**Pripadajuća osnovna neto plata:** 1.530,00 KM

**Broj izvršilaca:** jedan (1)

**Mjesto rada:** Sarajevo

Odsjek za koordinaciju pripreme, monitoring implementacije i evaluaciju razvojnih dokumenata

**1/02 Stručni saradnik pri Odsjeku za koordinaciju pripreme, monitoring implementacije i evaluaciju razvojnih dokumenata**

**Opis poslova i radnih zadataka:** Obavlja poslove monitoringa i evaluacije u sektorima socijalnih i penzionih politika, obrazovanja, zdravstva, poljoprivrede, šumarstva, vodoprivrede, okoline, infrastrukture, energije, industrije, deminiranja te informacionih i komunikacionih tehnologija; radi na uspostavljanju i osnaživanju protoka informacija o navedenom sa svim nivoima vlasti u BiH, internacionalnim, obrazovnim i istražnim institucijama i organizacijama, kao i nevladinim organizacijama; u saradnji sa kolegama iz Direkcije daje prijedloge i izrađuje analize i strategije vezane za realizaciju i poboljšanje planiranih aktivnosti u navedenim sektorima; obavlja i druge, slične poslove koje odredi šef Odsjeka u saradnji s pomoćnikom direktora, a za svoj rad neposredno odgovara šefu Odsjeka ili Pomoćniku direktora.

**Posebni uslovi:** VII, VSS- ekonomski fakultet; najmanje 1 (jedna) godine relevantnog radnog iskustva; aktivno poznavanje engleskog jezika (govorno i pisano); poznavanje rada na računaru; dobre komunikacijske sposobnosti.

**Status:** državni službenik – stručni saradnik.

**Pripadajuća osnovna neto plata:** 1.380,00 KM

**Broj izvršilaca:** jedan (1)

**Mjesto rada:** Sarajevo

SEKTOR ZA EKONOMSKA ISTRAŽIVANJA

Odsjek za makroekonomske analize i projekcije

**1/03 Stručni savjetnik u Odsjeku za makroekonomske analize i projekcije**

**Opis poslova i radnih zadataka:** Obavlja poslove uspostave i održavanje saradnje sa svim relevantnim institucijama na svim nivoima vlasti u BiH, kao i akademskim i istraživačkim te međunarodnim institucijama i njihovim bazama podataka; u saradnji sa kolegama u Sektoru istražuje i izrađuje analize orijentisane ka kratkoročnoj, srednjoročnoj i dugoročnoj strateškoj politici BiH u oblasti fiskalne politike; obavlja redovan, standardizovan i ažuran monitoring BH ekonomije; učestvuje u izradi kvartalnih i godišnjih publikacija o ekonomskim trendovima u BiH, te daje svoje preporuke za poboljšanje istih; obavlja i druge, slične poslove koje odredi šef Odsjeka u saradnji sa pomoćnikom direktora , a za svoj rad neposredno odgovara šefu Odsjeka ili pomoćniku direktora.

**Posebni uslovi:** VII, VSS – ekonomski fakultet; najmanje 3 (tri) godine relevantnog radnog iskustva; aktivno poznavanje engleskog jezika (govorno i pisano); poznavanje rada na računaru; dobre komunikacijske sposobnosti.

**Status:** državni službenik – stručni savjetnik.

**Pripadajuća osnovna neto plata:** 1.758,00 KM

**Broj izvršilaca:** jedan (1)

**Napomene za kandidate:**

* Postupak izbora kandidata regulisan je Pravilnikom o postupcima oglašavanja, izbora kandidata, premještaja i postavljenja državnih službenika u slučaju prenosa ili preuzimanja nadležnosti od strane institucija BiH („Službeni glasnik BiH“, br. 27/08, 56/09, 54/10, 70/12, 12/20 i 69/22) i Pravilnikom o karakteru i sadržaju javnog konkursa, načinu sprovođenja intervjua i obrascima za sprovođenje intervjua („Službeni glasnik BiH“, br. 63/16, 21/17, 28/21 i 38/23). Više informacija o konkursnim procedurama dostupno je na www.ads.gov.ba, u dijelu „Zapošljavanje/Vrste konkursnih procedura“.
* Pored posebnih uslova navedenih u Javnom oglasu, kandidati moraju ispunjavati i opšte uslove propisane članom 22. [Zakona o državnoj službi](http://www.ads.gov.ba/v2/index.php?option=com_content&view=article&id=117&catid=36&Itemid=88&lang=bs) u institucijama Bosne i Hercegovine.
* Pod radnim iskustvom podrazumijeva se radno iskustvo nakon stečene visoke stručne spreme, odnosno visokog obrazovanja.
* Za sprovođenje konkursne procedure po ovom Javnom oglasu formirat će se jedna (1) Komisija za izbor.

***Priprema dokumentacije*:**

**Skreće se pažnja kandidatima** da su potrebnu dokumentaciju na oglas dužni dostaviti u skladu sa [Pravilnikom o karakteru i sadržaju javnog konkursa, načinu sprovođenja intervjua i obrascima za sprovođenje intervjua](https://ads.gov.ba/bs-Latn-BA/articles/97/pravilnik-o-karakteru-i-sadrzaju-javnog-konkursa-nacinu-provo-enja-intervjua-i-obrascima-za-provo-enje-intervjua-integralni-tekst), a posebno da obrate pažnju na izmijenjene i dopunjene odredbe navedenog Pravilnika, te da prilagode dokumentaciju, kako dokaze o radnom iskustvu, tako i preostale dokaze tražene tekstom oglasa.

S tim u vezi, kandidati se upućuju na pojašnjenje - tekst na službenoj internet stranici www.ads.gov.ba, u dijelu [„Zapošljavanje/Napomena za kandidate/Stop greškama u prijavama!“](https://www.ads.gov.ba/bs-Latn-BA/articles/69/stop-greskama-u-prijavama), te posebno odredbe Pravilnika o karakteru i sadržaju javnog konkursa, načinu sprovođenja intervjua i obrascima za sprovođenje intervjua, koje definišu dokumentaciju: prijavni obrazac; univerzitetsku diplomu; važeće uvjerenje o državljanstvu; [uvjerenje o položenom stručnom upravnom odnosno javnom ispitu](http://www.ads.gov.ba/v2/index.php?option=com_content&view=article&id=149&Itemid=65&lang=bs#JI); dokaz o traženom radnom iskustvu; dokaz o traženom nivou znanja stranog jezika; dokaz o traženom nivou znanja rada na računaru; uvjerenje o nevođenju krivičnog postupka; rok i način dostavljanja prijave.

**Potrebni dokumenti:**

**I Ovjerene kopije:**

* univerzitetske diplome (nostrifikovane/priznate diplome, ukoliko fakultet nije završen u BiH ili je diploma stečena u nekoj drugoj državi nakon 06.04.1992. godine); Kandidati su obavezni dostaviti diplomu prvog ciklusa (ili osnovnog dodiplomskog studija), bez obzira na uslove oglasa, osim za integrisane studije kod kojih je potrebno dostaviti i dokaz da se radi o integrisanom studiju, ako to nije vidljivo iz same osnovne diplome, dodatka diplomi ili rješenja o nostrifikaciji/priznavanju.
* dodatka diplome za kandidate koji su visoko obrazovanje stekli po Bolonjskom sistemu studiranja; iznimno, samo u slučaju da visokoškolska ustanova dodatak diplomi nije uopšte izdavala, niti za jednog diplomca, kandidat je dužan da uz ovjerenu kopiju univerzitetske diplome dostavi uvjerenje visokoškolske ustanove da dodatak diplomi nije uopšte izdat, niti za jednog diplomca;
* uvjerenja o državlјanstvu (ne starije od 6 mjeseci od dana izdavanja od strane nadležnog organa);
* uvjerenja o položenom stručnom upravnom ispitu odnosno javnom ispitu;
* potvrde ili uvjerenja kao dokaza o traženoj vrsti iskustva;
* uvjerenja/potvrde/certifikata o aktivnom znanju traženog jezika, najmanje B2 nivoa ili ekvivalenta nivou B2;
* dokaza o traženom nivou znanja na računaru.

**II Svojeručno potpisan:**

* popunjen obrazac Agencije za državnu službu BiH: isti možete preuzeti na web stranici Agencije: [www.ads.gov.ba](http://www.ads.gov.ba) unutar svakog konkursa pojedinačno, u rubrici „dokumenti“. Napominjemo da potpisan i popunjen obrazac ne može služiti kao dokaz bilo kog uslova iz teksta Javnog oglasa, isti samo olakšava rad organu koji vrši izbor i imenovanje, te predstavlja samo informacije o kandidatu, koje je potrebno dokazati traženom dokumentacijom.

Ovjerene kopije dokumenata nemaju ograničen rok važenja, pod uslovom da ni dokumenti čije su kopije ovjerene nemaju naznačen (preciziran) rok važenja.

**Dodatni dokumenti koji se dostavljaju naknadno:**

* Kandidati koji budu pozvani na usmeni dio stručnog ispita (intervju), kao dokaz o ispunjavanju jednog od općih uslova za postavljenje, u skladu sa članom 22. stav 1. tačka g) Zakona o državnoj službi u institucijama Bosne i Hercegovine, obavezni su na isti donijeti uvjerenje o nevođenju krivičnog postupka (ne starije od tri mjeseca). Iznimno, a u slučaju ako kandidat iz objektivnih razloga ne dostavi traženo uvjerenje na intervju, isto treba dostaviti najkasnije do uručenja rješenja o postavlјenju, odnosno preuzimanja dužnosti.
* Izabrani (postavljeni/imenovani) kandidat dužan je instituciji Bosne i Hercegovine dostaviti, u skladu sa članom 22. stav 1. tačka d) Zakona o državnoj službi u institucijama Bosne i Hercegovine, uvjerenje o radnoj sposobnosti (ljekarsko uvjerenje), kao dokaz da je zdravstveno sposoban za vršenje određenih poslova predviđenih ovim položajem.

Kandidati koji nemaju položen stručni (upravni) ispit, prije pristupanja pismenom dijelu stručnog ispita će polagati javni ispit u skladu sa Odlukom. Javni ispit na kome je kandidat zadovoljio važi samo za konkretan javni konkurs, o čemu se ne izdaje uvjerenje, a na kandidata koji bude postavljen na radno mjesto primjenjuje se član 56. Zakona o radu u institucijama Bosne i Hercegovine („Službeni glasnik BiH“, br. 26/04, 7/05, 48/05, 60/10, 32/13, 93/17 i 59/22) i član 12. Odluke.

Kandidati koji su od momenta podnošenja prijave na javni oglas do dana održavanja javnog ispita položili stručni upravni ispit ili javni ispit, ispit opšteg znanja, odnosno ispit koji odgovara pobrojanim ispitima, tj. koji nisu u obavezi polagati javni ispit u skladu sa odredbama člana 13. Odluke, dužni su obavijestiti Agenciju o istom najkasnije do zakazanog termina održavanja javnog ispita, a dokaz o navedenom trebaju neposredno dostaviti Agenciji (ne slati putem pošte), isključivo do početka termina pismenog dijela stručnog ispita. U slučaju da se kandidat ne odazove pozivu na javni ispit, a ne priloži traženi dokaz do pismenog dijela stručnog ispita smatrat će se da je odustao od svoje prijave na navedeni Javni oglas.

Sva tražena dokumenta treba, osim uvjerenja o nevođenju krivičnog postupka koje se dostavlja na intervju **dostaviti najkasnije do 24.01.2024. godine**, putem poštanske službe preporučenom pošiljkom na adresu:

**Direkcija za ekonomsko planiranje Vijeća ministara BiH**

**„Javni oglas za popunjavanje radnog mjesta državnog službenika u Direkciji za ekonomsko planiranje Vijeća ministara BiH”**

**Ul. Maršala Tita br.9A, 71000 Sarajevo**

Ispunjavanje uslova utvrđenih ovim oglasom računa se danom predaje prijave.

Nepotpune, neblagovremene i neuredne prijave, prijave kandidata koji ne ispunjavaju uslove ovog oglasa, kao i kopije tražene dokumentacije koje nisu ovjerene, neće se uzimati u razmatranje.